U-I-312/06
Natisni
Opravilna št.:
U-I-312/06
Datum odločitve:
10. 4. 2008
ECLI:
ECLI:SI:USRS:2008:U.I.312.06
Akt:
Odlok o kategorizaciji občinskih cest (in kolesarskih poti) v Občini Slovenske Konjice (Uradni list RS, št. 87/99), 6. čl.
Izrek:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest (in kolesarskih poti) v Občini Slovenske Konjice (Uradni list RS, št. 87/99), kolikor pod zaporedno številko 4 kategorizira javno pot s številko odseka 883040 Režabek, v delu, ki poteka po parc. št. 1449, parc. št. 1418 in parc. št. 1419, vse vl. št. 15, k. o. Slovenske Konjice, se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Leopold in Zinka Lamut, Slovenske Konjice
Datum vloge:
19. 6. 2006
Vrsta odločitve:
sklep
Vrsta rešitve:
zavrženje
Dokument:
US28060
Dokument v PDF obliki:
U-I-312-06.pdf
108 KB
Prenesite datoteko
U-I-312/06-9
10. 4. 2008
SKLEP
Ustavno sodišče je v postopku za preizkus pobude Leopolda Lamuta in Zinke Lamut, Slovenske Konjice, ki ju zastopa Bojan Grubar, odvetnik v Mariboru, na seji 10. aprila 2008
sklenilo:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest (in kolesarskih poti) v Občini Slovenske Konjice (Uradni list RS, št. 87/99), kolikor pod zaporedno številko 4 kategorizira javno pot s številko odseka 883040 Režabek, v delu, ki poteka po parc. št. 1449, parc. št. 1418 in parc. št. 1419, vse vl. št. 15, k. o. Slovenske Konjice, se zavrže.
Obrazložitev
1. Pobudnika izpodbijata 6. člen Odloka o kategorizaciji občinskih cest (in kolesarskih poti) v Občini Slovenske Konjice (v nadaljevanju Odlok o kategorizaciji/99), kolikor pod zaporedno številko 4 kategorizira javno pot s številko odseka 883040 Režabek, v delu, ki poteka po parc. št. 1449, parc. št. 1418 in parc. št. 1419, vse vl. št. 15, k. o. Slovenske Konjice. Navedena zemljišča naj bi bila njuna last. Navajata, da Občina Slovenske Konjice z njima ni sklenila pravnega posla za pridobitev zemljišč in zoper njiju ni izvedla postopka razlastitve. Zato naj bi bil 6. člen Odloka o kategorizaciji/99 v izpodbijanem delu v neskladju s 33. in z 69. členom Ustave ter s 37. členom Stvarnopravnega zakonika (Uradni list RS, št. 87/02 – SPZ).
2. Po vložitvi pobude je 6. člen Odloka o kategorizaciji/99 prenehal veljati zaradi uveljavitve Odloka o kategorizaciji občinskih cest (in kolesarskih poti) v Občini Slovenske Konjice (Uradni list RS, št. 1/07 – v nadaljevanju Odlok o kategorizaciji/07). V primerih, ko izpodbijani predpis med postopkom pred Ustavnim sodiščem preneha veljati, Ustavno sodišče na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) odloči o njegovi ustavnosti oziroma zakonitosti le, če niso bile odpravljene posledice njegove neustavnosti oziroma nezakonitosti. Ustavno sodišče je zato pobudnika pozvalo, naj pojasnita, ali vztrajata pri vloženi pobudi, oziroma naj izkažeta okoliščine, iz katerih bo razvidno, katere posledice neustavnosti oziroma nezakonitosti niso bile odpravljene.
3. Pooblaščenec pobudnikov je odgovoril, da pobudnika vztrajata pri pobudi izpodbijanega predpisa, saj naj bi Odlok o kategorizaciji/07 v 6. členu kategoriziral isto javno pot kot izpodbijani Odlok o kategorizaciji/99. Pobudnika s temi navedbami ne utemeljita posledic neustavnosti oziroma nezakonitosti, ki bi jih Ustavno sodišče z morebitno ugoditvijo pobudi za oceno ustavnosti in zakonitosti izpodbijanega predpisa lahko odpravilo. Javna pot je namreč kategorizirana z Odlokom o kategorizaciji/07, ki pa ga pobudnika ne izpodbijata. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo s šestimi glasovi proti dvema. Proti sta glasovala sodnica Klampfer in sodnik Ribičič.
Jože Tratnik
Predsednik